quod Gallia victa erat, Caesar erat dux clārissimus. ‘multa oppida incēnsa sunt,’ inquit Caesar, ‘et plūrimī Gallī necātī sunt. aurum raptum est. mīlitēs meī mē amant quod pecūniam plūrimam eīs dedī. nunc Rōmam mīlitēs dūcam: ibi, quod cīvis et nōbilissimus et optimus sum, potestātem magnam habēbō.’

Rōmae, tamen, multī nōbilēs Caesarem timēbant: ‘Caesar,’ inquiunt, ‘glōriam et potestātem amat; Caesar patriam nōn amat. Caesar vult esse dux nōn mīlitum suōrum sed omnium Rōmānōrum.’ senātōrēs epistulam ad Caesarem mīsērunt: ‘nōlī Rōmam cum mīlitibus redīre: Rōmae cīvis nōn imperātor eris.’

verba tamen senātōrum Caesarī nōn persuāsērunt. Caesar, quod ā senātōribus nōn laudātus erat, īrātus erat. ‘erit bellum cīvīle,’ magnō cum clāmōre inquit. ‘nunc contrā cīvēs Rōmānōs nōn contrā hostēs pugnābō.’ deinde mīlitēs trāns flūmen, Rubicōnem nōmine, et in Ītaliam dūxit. ‘nunc,’ inquit Caesar, ‘alea iacta est.’ Rōmae Pompēius et cēterī senātōrēs īrātissimī erant: ‘cum Caesare pugnābimus,’ clāmāvit Pompēius. ‘Caesar nōn erit dux omnium Rōmānōrum!’

in bellō cīvīlī erant multa proelia et multae mortēs. multī cīvēs vulnerātī et occīsī sunt; multae vīllae dēlētae sunt; multī agrī incēnsī sunt. Caesar, tamen, quod dux melior erat quam Pompēius, mīlitēs Pompēiī tandem superāvit. cīvēs miserī erant: ‘cīvēs cum cīvibus pugnābant; multī patrēs et fīliī mortuī sunt. multa terribilia facta sunt. nunc ā Caesare victī sumus. nunc melius est Caesarem laudāre quam cum cīvibus pugnāre.’

deinde Caesar dictātor factus est: Rōmae Caesar plūs potestātis habēbat quam omnēs cēterī. multī Rōmānī Caesarem laudābant, sed plūrimī ānxiī erant: ‘nunc patria nōn est rēs pūblica,’ inquiunt cīvēs, ‘nunc iterum rēgem habēmus.’